钦定古今图书集成/明伦汇编/官常典/第629卷 > 徐垕
## 钦定古今图书集成/明伦汇编/官常典/第629卷 > 徐垕

按《苏州府志》：“垕字宗寔，黄岩人。负才抱气，有经时之
志。元末不仕。洪武初，应荐入朝，数被顾问，敷对明切，
皆中时宜。上喜，将授宪职，垕辞，乃除铜陵簿。请迎母
就养，忤旨，谪役湘阴驿。未几，选教驸马，能以师道自
尊。召见奖谕，擢苏州府通判。奏发粟二十万以活饥
民。春涨病堤，垕相度原隰，大兴筑捍之役。部使者以”
为妨农劳民，垕言：“他务诚妨农，水不退则田不可耕，
妨农孰甚焉？且令有田者量募贫力，饥人得哺，正所
谓佚道，使民何为劳哉？”卒就其庸。属邑有楼贞妇，奏
乞旌表，礼部为前朝，不允。垕言：“生死有间，则比干之
墓谁封？”礼官不能夺，从之。官终兵部侍郎。